У складу са чл. 1. и 2. Закона о контроли државне помоћи („Службени гласник РС“ бр. 51/2009), чл.95-97. Уредбе о правилима за доделу државне помоћи („Службени гласник РС“, бр. 13/2010,100/2011, 91/2012, 37/2013, 97/2013 и 119/2014), чл. 29. Одлуке о буџету општине Лајковац за 2018. годину(„Службени гласник општине Лајковац“ бр.11/2017), Одлуком о оправданости доделе државне помоћи мале вредности предузетницима, малим и средњим предузећима за 2018. годину(de minimis државна помоћ) број:06-4/18-III од 22.01.2018. године и Програмом субвенција предузетницима, малим и средњим предузећима за 2018. годину број:06-4/18-III од 22.01.2018. године Општинска управа општине Лајковац расписује:

**Јавни конкурс за расподелу средстава по Програму субвенција предузетницима, малим и средњим предузећима за 2018. годину**

Укупно расположива средства за реализацију Програма субвенција износе 3.000.000,00 динара.

**Циљ** Програма субвенција јесте пружање подршке новооснованим привредним субјектима, јачање конкурентности постојећих привредних субјеката и проширење делатности.

**Средства** опредељена Програмом субвенција намењена су за :

* Изградњу/доградњу/реконструкцију производног или пословног простора
* Куповину опреме

за производне и услужне делатности.

Корисник средстава набављену опрему не сме отуђити у периоду од три године од датума завршетка пројекта.

За изградњу/доградњу/реконструкцију производног или пословног простора корисник средстава предметну непокретност не сме отуђити у периоду од три године од датума завршетка пројекта нити исту користити у друге сврхе.

Средства по Програму субвенција не могу се користити за :

* примарну пољопривредну производњу
* саобраћај и транспорт
* производњу алкохолних пића
* производњу дуванских производа
* организовање игара на срећу,лутрија и сличних делатности
* производњу и продају оружја и војне опреме
* производњу и промет нафте и нафтних деривата
* производњу челика и синтетичких влакана и вађење угља
* рефундацију средстава за већ набављену (авансирану, плаћену или испоручену) опрему
* подстицање извоза, односно за делатности које директно утичу на обим извоза, успостављање и функционисање дистрибутивне мреже или за покриће других текућих расхода (оперативних трошкова) привредног субјекта повезаних са извозним активностима
* давање предности домаћим производима у односу на увозне производе.
* производњу и промет било ког производа или активности,које се према домаћим прописима или међународним конвенцијама и споразумима ,сматрају забрањеним

Опрема која је предмет Програма субвенција, односно за чију набавку се додељују бесповратна средства, не може бити купљена од физичког лица, осим ако је продавац опреме предузетник.

***Корисници бесповратних средстава***

Право да се пријаве на Јавни конкурс за расподелу средстава по Програму субвенција предузетницима,малим и средњим предузећима имају (у даљем тексту Јавни Конкурс):

1. правна лица, регистрована у АПР као привредна друштва, која су разврстана на мала и средња правна лица у складу са чланом 2а Уредбе о правилима за доделу државне помоћи („Службени гласник РС“, бр. 13/2010,100/2011, 91/2012, 37/2013, 97/2013 и 119/2014)
2. предузетници регистровани у АПР.

***Услови које морају испунити подносиоци пријаве***

1. да су регистровани у АПР-у најкасније 6 месеци пре објављивања јавног позива;
2. да имају седиште или пословну јединицу/представништво/испоставу на територији општине Лајковац;
3. да им рачун није у блокади у претходних 6 месеци од дана објављивања Јавног Конкурса;
4. да су измирене доспеле обавезе по основу републичких и изворних локалних јавних прихода;
5. да су поднели пријаву за доделу бесповратних средстава са потребном документацијом Комисији за спровођење конкурса;
6. да су поднели оригинал понуду /профактуру не старију од 30 дана од дана подношења пријаве **за куповину опреме**
7. да су поднели предмер и предрачун радова потписан од стране овлашћеног лица као и понуде овлашћеног извођача радова **за изградњу/доградњу/реконструкцију производног или пословног простора**
8. да поседује важећу грађевинску дозволу **за изградњу/доградњу производног или пословног простора**;
9. да поседују важеће Решење којим се одобрава извођење радова **за реконструкцију производног или пословног простора**;
10. да поседује доказ о власништву објекта/локације **за изградњу/доградњу/реконструкцију производног или пословног простора**
11. да је реализација пројекта на територији општине Лајковац;
12. да имају обезбеђено учешће од најмање 30% (за предузетнике и мала предузећа)односно 40%(за средња предузећа)од укупне вредности пројекта из сопствених средстава или из других извора који не садрже државну помоћ за финансирање пројекта;
13. да нису у тешкоћама а према следећој дефиницији:

привредни субјект у тешкоћама је привредни субјект који није способан да сопственим средствима, средствима својих власника/акционара или поверилаца или средствима из других извора на тржишту спречи губитке и који би, без интервенције државе, краткорочно или средњерочно, угрозили његов опстанак.

Привредни субјект је у тешкоћама:

(1) ако је одговорност за његове дугове ограничена а изгубио је више од половине основног капитала, од чега је у последњих 12 месеци изгубио више од четвртине основног капитала;

(2) ако најмање једно лице неограничено одговара за његове дугове, а у финансијским извештајима приказано је да је његов капитал смањен за више од половине, од чега је у последњих 12 месеци изгубљено више од четвртине капитала;

(3) ако испуњава услове за отварање стечајног поступка.

Привредни субјект је у тешкоћама и ако није испуњен ниједан услов у складу са чланом 2. став 1. тачка 5. Уредбе о правилима за доделу државне помоћи („Службени гласник РС“, бр. 13/2010,100/2011, 91/2012, 37/2013, 97/2013 и 119/2014), ако постоје очигледни показатељи који указују на то да је у тешкоћама, као што су раст губитака, смањење укупног прихода, раст залиха, вишак капацитета, смањење новчаних токова, раст дуга, пораст трошкова камата и пад или нулта нето вредност имовине. У највећим тешкоћама је привредни субјект који је неспособан за плаћање (инсолвентан) или над којим је отворен стечајни поступак.

Привредни субјект који је основан пре мање од три године не сматра се привредним субјектом у тешкоћама, изузев ако је реч о малом или средњем привредном субјекту који испуњава услове за отварање стечајног поступка;

1. да у текућој фискалној години и у претходне две године ( у 2016., 2017. и 2018. години) нису примили de minimis државну помоћ чија би висина заједно са траженом средствима прекорачила износ од 23 милона динара
2. да нису примили бесповратна средства из јавних средстава за исте намене у претходне две године;

Предност имају привредни субјекти који до сада нису користили de minimis државну помоћ.

Комисија за спровођење Јавног конкурса задржава право да од подносиоца пријаве писаним путем тражи појашњење евентуалних нејасноћа.

***Подношење пријаве за доделу бесповратних средстава***

Јавни Конкурс биће објављен у листу „Српски Телеграф“ Београд и на интернет страници општине Лајковац [www.lajkovac.org.rs](http://www.lajkovac.org.rs).

Јавни Конкурс је отворен **8 дана** од дана објављивања у листу „Српски Телеграф“ Београд у ком року се могу подносити пријаве за доделу бесповратних средстава. Ако последњи дан рока пада на дан када орган не ради, рок истиче када протекне први наредни радни дан.

Пријава за доделу бесповратних средстава са пратећом документацијом подноси се Комисији за спровођење Јавног Конкурса. Пријаве се могу поднети лично у једној затвореној коверти на писарници Општинске управе општине Лајковац или путем поште препорученом пошиљком на доле наведену адресу:

**Општина Лајковац**

**Комисија за спровођење Јавног конкурса за расподелу средстава по Програму субвенција предузетницима, малим и средњим предузећима за 2018. годину**

**Омладински трг 1**

**14224 Лајковац**

**са назнаком: Јавни конкурс за расподелу средстава по Програму субвенција предузетницима, малим и средњим предузећима за 2018. годину**

Пријава са пратећом документацијом подноси се у једном примерку.

**Предња страна коверте мора садржати и следеће податке:**

* **назив подносиоца пријаве**
* **адреса подносиоца пријаве**
* **назив пројекта са назнаком : НЕ ОТВАРАТИ**

**Привредни субјекти могу поднети само једну пријаву за доделу бесповратних средстава по Јавном конкурсу.**

Неблаговремене пријаве неће бити узете у разматрање.

Неблаговременом пријавом сматра се пријава достављена по истеку рока за достављање.

Непотпуном пријавом сматраће се пријава која не садржи документацију која је прописана као обавезна и као таква биће одбијена.

**Уз образац пријаве а у складу са предметом апликације потребно је обавезно доставити следећу документацију:**

1. Оснивачки акт (копија)
2. Решење о упису подносиоца пријаве у регистар привредних субјеката код АПР-а(фотокопије свих актуелних решења)
3. потврда Народне банке Србије да подносилац пријаве није био у блокади у претходних 6 месеци од дана објављивања Јавног Конкурса (оригинал)
4. потврда Пореске управе да је привредни субјекат измирио доспеле обавезе јавних прихода(оригинал)
5. потврда Одсека за утврђивање,наплату и контролу јавних прихода Општине Лајковац да је привредни субјекат измирио доспеле обавезе по основу изворних локалних јавних прихода (оригинал)
6. оригинал понуде/профактуре не старије од 30 дана од дана подношења пријаве **за куповину опреме**
7. важећа грађевинска дозвола **за изградњу/доградњу производног или пословног простора(копија)**
8. важеће Решење којим се одобрава извођење радова **за реконструкцију производног или пословног простора(копија)**
9. предмер и предрачун радова потписан од стране овлашћеног лица као и понуде овлашћеног извођача радова **за изградњу/доградњу/реконструкцију производног или пословног простора**
10. доказ о власништву објекта/локације **за изградњу/доградњу/реконструкцију производног или пословног простора**
11. потписану Изјаву да привредни субјекат није у тешкоћама од стране одговорног лица привредног субјекта (образац изјаве преузима се са сајта општине)
12. потписану Изјаву о додељеној de minimis државне помоћи мале вредности (образац изјаве преузима се са сајта општине)
13. потписану Изјаву да привредни субјекат није примио бесповратна средства из јавних средстава за исте намене у претходне две године(образац изјаве преузима се са сајта општине)

***Извештај о реализацији пројекта***

Привредни субјект као корисник средстава је у обавези да најкасније до 31.12.2018. године достави Комисији за спровођење Конкурса Извештај о реализацији пројекта уз који прилаже:

* уговор о набавци опреме
* доказ о уплати сопствених средстава за реализоване уговорене активности
* фактура/е,
* отпремница и радни налог,
* копије извода о уплати по (про)фактурама
* привремене и окончану ситуацију
* записник о примопредаји радова
* осталу неопходну правну и финансијску документацију.

Извештај се доставља на прописаном обрасцу.

***Средства обезбеђења***

За суфинансирање пројекта привредни субјект као Корисник средстава дужан је да приликом потписивања Уговора достави Општини Лајковац бланко соло меницу,која мора бити евидентирана у Регистру меница и овлашћења Народне банке Србије, са меничним овлашћењем .Меница мора бити оверена печатом и потписана од стране лица овлашћеног за заступање. Уз меницу мора бити достављен потврђен Захтев за регистрацију менице од стране пословне банке као и копија картона депонованих потписа који је издат од стране пословне банке коју Корисник наводи у меничном овлашћењу.

Меничним овлашћењем овлашћује се Општина Лајковац да меницу може попунити на 100% износа одобрених средстава по Уговору са затезном каматом и то од дана преноса средстава по Уговору до дана наплате менице, и да меница може безусловно, неопозиво без трошкова и протеста, вансудским путем у складу са важећим прописима поднети на наплату . Менично овлашћење мора садржати клаузулу да је меница важећа и у случају да дође до промене лица овлашћених за заступање, лица овлашћених за располагање средствима на текућенм рачуну Корисника, статусних промена код Корисника, оснивања нових правних субјеката и друго.

Рок важења меничног овлашћења је најмање 15 (петнаест) дана након истека периода од три године од датума завршетка пројекта.

Меница не може садржати додатне услове за исплату, краће рокове, мањи износ или промењену месну надлежност за решавање спорова од оних које је одредила Општина Лајковац.

У случају :

1. неблаговремене доставе Извештаја о реализацији пројекта
2. ненаменског трошења средстава
3. отуђења непокретности и опреме у периоду до три године од датума завршетка пројекта

Општина Лајковац ће наплатити меницу.

Ненаменским трошењем средстава сматра се и недостављање доказа о уплати сопствених средстава за реализоване уговорене активности.

**ОПШТИНСКА УПРАВА ОПШТИНЕ ЛАЈКОВАЦ**